  Анжелика Тихонова корреспондент 2022-тӥ арын Удмуртиын «Кышкыттэм ӟечлыко сюресъёс» йӧскалык ӵектос улсын оглом 172,707 иськем сюресъёсты тупатъялозы. Со сярысь журналистъёслы элькун кивалтэтлэн тӧроез Ярослав Семёнов ивортӥз. Йӧскалык ӵектосэз быдэстыны 2,3 миллиард манет кутозы (со 2021-тӥ арынлэсь кӧнялы ке тросгес). Сюресчиос 116 объектъёсты тупатъялозы. Со сяна, Эгра но Кияса ёросъёсын кык улосвыл сюресъёсты быдэсак выльдозы.  Вуоно арын 17 улосвыл сюресъёсты тупатъялозы, оглом 92,381 иськем. Ижкарын ужъёс оглом 7,4 иськем мында куать объектъёсын мынозы: Ижкар – Сарапул сюрес дорысен Совхоз Медведево микрорайон дорозь, Гагарин нимо, Новой, Олег Кошевой нимо, Леваневский нимо ульчаосын, Северной пролкаын. Сарапулын 3,512 иськем кыстӥськись тямыс сюрес люкетъёсты лэсьтозы, Можгаын – 6,022 иськемъем сизьым объектъёсты. Озьы ик ужъёс 12 ёросъёсын мынозы. Отын оглом 63,392 иськем кыстӥськись 80 объектъёсты лэсьтозы. Нырысьсэ Сарапул ёросысь но сюресъёсты тупатъялозы. Отын оглом 2 иськем мында куинь сюресъёсты выльдозы Кыкетӥ арзэ ини тужгес трос лэсьтӥськон ужъёс Дэри ёросын ортчозы. Сюресчиос оглом 14,6 иськем мында 20 объектъёсты тупатъялозы. Тямысэз соос пӧлысь Дэриын, куинез – Пероггуртын, быдэн одӥген – Хохрякиын, Юськиын, Пыӵанкаын но Веньяын. Ужъёсты быдэстыны 200 миллион манет висъялозы. Озьы ик лэсьтӥськон мыноз: – Якшур-Бӧдья ёросын 7,812 иськем мында 12 сюрес люкетъёсын; – Вавож ёросын 5 иськем мында тямыс сюрес люкетъёсын; – Вотка ёросын 4 иськем мында сизьым сюрес люкетъёсын, соос пӧлын Вотка – Гавриловка сюрес но Сива шур вамен выж; – Камбарка ёросын 5 иськем мында сизьым сюрес люкетъёсын, пӧлазы Сосновый бор ульча дорысен Камбарка ёрос эмъюрт дорозь сюрес; – Сьӧлта ёросын 3 иськем мында сизьым сюрес люкетъёс; – Эгра ёросын 2,2 иськем мында вить сюрес люкетъёс; – Ува ёросын 2,3 иськем мында ньыль сюрес люкетъёс; – Шаркан ёросын 9,7 иськем мында куинь сюрес люкетъёс; – Пичи Пурга ёросысь Вуж Мӧнья гуртын 3 иськемъем одӥг сюрес люкет  (Ыбдэсэ кожон – Вуж Мӧнья – Итэш (119 номеро корка дорозь)). Йӧскалык ӵектос сяна, асьме дорын Гурт интывылъёсты котыр ласянь азинтонъя программа улонэ пыӵатӥськоз. Удмуртилэн тӧроез федерал министерствоосын секыт вачевераськонъёс ортчытӥз, солы луыса ми программае ньыль выльдоно объектъёсын пырыны быгатӥм – 18 иськем пала Ярослав Семёнов, Удмуртиысь кивалтэтлэн тӧроезЭлькунысь транспортъя но сюрес возёсъя министр Алексей Горбачёв пусйиз, 2021-тӥ арын Удмуртия Гурт интывылъёсты котыр ласянь азинтонъя ӵектосэ ӧз пыриськы. Нош 2022-тӥ арын федерал коньдэтысь уксёлы луыса ёросъёсысь гурт возёсъёс понна бадӟым инты басьтӥсь куинь сюрес люкетъёс лэсьтэмын луозы. Кияса ёросын (Лутоха – Калашур) – Выль Тӥгырмен сюреслэсь 1,5 иськем котыр люкетсэ, Сабанчиын 5 иськемлэсь трос люкетсэ но Шаркан ёросысь (Вотка – Шаркан – Гондырвай) – Кечгурт сюреслэсь 5 иськемлэсь трос люкетсэ лэсьтозы. 389 миллион манет висъяськоз, со пӧлысь 370 миллионэз – куинь сюресъёсты рос-прос тупатъяны федерал коньдэтысь уксё Алексей Горбачёв, Удмуртиысь транспортъя но сюрес возёсъя министр«Опорный план дорожной деятельности» программая ветлыны луонтэм 20,79 иськем сюресъёсты лэсьтозы. Соос пӧлын Алнаш – Варзи-Ятчи – Сизьгурт сюрес (2 иськем), Глазкар – Карсовай (4 иськем), Дэбес ёросысь Данёгурт – Четкер (7,5 иськем), Можга – Вавож – Уча (3,2 иськем), (Кез – Пужмезь – Чупчи) – Вортча (4,116 иськем). Лотъёсты паськытатон борды туж сак басьтӥськом, ми доры дась подрядчикъёс гинэ лыктыны мед быгатозы. <…> Коньдон висъям ужпумъёсмес быдэстыны мед быгатом Ярослав Семёнов, Удмуртиысь кивалтэтлэн тӧроезОзьы ик Ярослав Семёнов ватсаз, вуоно арын «Содействие развитию автомобильных дорог регионального, межмуниципального и местного значения» нимысьтыз федерал программалы луыса элькунын кык сюресъёсты выльдозы шуыса. Со Костино – Камбарка сюреслэн 12,8 иськемъем люкетэз (нырысетӥ но кыкетӥ пусковой комплексъёс) но Ижкар – Сарапул сюреслэн 11,1 иськемъем люкетэз. Сюресъёсты сяна, Удмуртиын выжъёсты тупатъян ужъёсты но азьланьтозы. 2022-тӥ арын Вотка ёросын Гавриловка гурт дорысь Сива шур вамен выжез, Ува ёросын Лудӟи шур вамен выжез, Каракулино ёросын Каракулино – Красный Бор сюресысь Чегандинка шур вамен выжез, Кизнер ёросын Кизнер – Кӧпка – Гыбдан сюресысь Кизнерка шур вамен выжез, Пичи Пурга ёросысь Пичи Пурга – Улын Кечол сюресысь Иж шур вамен выжез лэсьтозы.  Тодэ вайытом, 2021-тӥ арын Удмуртиын 320 иськемлэсь трос сюресъёсты тупатъязы. Тегъёс: Ижкар Удмуртия сюресъёс тупатъянужъёс ЯрославСемёнов АлексейГорбачёв  